

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԳԼԽԱՎՈՐ ԴԱՏԱԽԱԶՈՒԹՅՈՒՆ**

*0010 ք. Երևան, Վ.Սարգսյան փ. 5*

**ԱԲՈՎՅԱՆ ՀԱՄԱՅՆՔԻ ԱՎԱԳԱՆՈՒՆ**

(ք. Աբովյան, Բարեկամության հրապ., 1)

***ԱՌԱՋԱՐԿՈՒԹՅՈՒՆ՝ ՀԱՅՑ ՆԵՐԿԱՅԱՑՆԵԼՈՒ ՎԵՐԱԲԵՐՅԱԼ***

«Դատախազության մասին» ՀՀ օրենքի 29-րդ հոդվածի 1-ին մասի համաձայն՝ «*Դատախազի կողմից պետական (համայնքային) շահերի պաշտպանության հայց հարուցելն ընդգրկում է՝*

*(…)*

*2) վարչական դատավարության կարգով պետության (համայնքի) գույքային և ոչ գույքային շահերի պաշտպանության հայցի հարուցումը*. *(…)»:*

Նույն հոդվածի 2-րդ մասի համաձայն՝

*«Դատախազը պետական (համայնքային) շահերի պաշտպանության հայց հարուցում է հետևյալ բացառիկ դեպքերում, երբ՝*

*1) իր լիազորություններն իրականացնելիս հայտնաբերում է, որ պետական կամ տեղական ինքնակառավարման մարմինը, որին վերապահված է պետական (համայնքային) շահերի պաշտպանությանն առնչվող տվյալ հարցերով հայց ներկայացնելը, իրազեկ լինելով պետական (համայնքային) շահերի խախտման փաստի մասին, դատախազի կողմից հայց ներկայացնելու առաջարկություն ստանալուց հետո ողջամիտ ժամկետում հայց չի ներկայացրել*:

«Տեղական ինքնակառավարման մասին» ՀՀ օրենքի 18-րդ հոդվածի 1-ին մասի համաձայն՝

*«Համայնքի ավագանին սույն օրենքով սահմանված կարգով*

*(…)*

*10) դատական կարգով կարող է վիճարկել Հայաստանի Հանրապետության Սահմանադրությանը, օրենքներին և համայնքի ավագանու որոշումներին հակասող` համայնքի ղեկավարի որոշումները.»:*

ՀՀ Վճռաբեկ դատարանն իր 2024 թվականի մայիսի 10-ի թիվ ՎԴ2/0250/05/23 որոշմամբ անդրադառնալով համայնքային շահերի հայց հարուցելու լիազորության իրականացմանը՝ նշել է հետևյալը.

«*(…) երբ դատախազը իր լիազորություններն իրականացնելիս հայտնաբերել է համայնքի ղեկավարի կողմից համայնքային շահերի խախտման փաստ, պարտավոր է հայց ներկայացնելու առաջարկությամբ դիմել համայնքի ավագանուն, քանի որ վերջինիս է վերապահված համայնքային շահերի պաշտպանությանն առնչվող տվյալ հարցերով* ***հայց ներկայացնելու առաջնային իրավասությունը****: Եթե դատախազի կողմից հայց ներկայացնելու առաջարկություն ստանալուց հետո համայնքի ավագանին ողջամիտ ժամկետում հայց չի ներկայացրել դատարան, ապա միայն այդ պայմաններում է դատախազությունը ձեռք բերում համայնքային շահերի պաշտպանության հայց ներկայացնելու իրավունք*:»:

ՀՀ Վճռաբեկ դատարանն իր նույն որոշմամբ, անդրադառնալով որևէ այլ պետական կամ տեղական ինքնակառավարման մարմնի կողմից դատախազության առաջարկի հիման վրա վարչական դատավարության կարգով պետական (համայնքային) շահերի պաշտպանության հայց հարուցելու ժամկետներին, նշել է.

«*(…) մի շարք դեպքերում օրենսդիրը պետական (համայնքային) շահերի պաշտպանության հայց հարուցելու առաջնային լիազորությունը վերապահել է այն պետական կամ տեղական ինքնակառավարման մարմնին, որի իրավասությունների ոլորտում պետությանը (համայնքին) պատճառվել է գույքային վնաս:*

*Ուստի այն դեպքում, երբ պետական (համայնքային) շահերի պաշտպանությանն առնչվող տվյալ հարցով հայց ներկայացնելը վերապահված է որևէ պետական կամ տեղական ինքնակառավարման մարմնի, դատախազը,* ***նախ պետք է պետական (համայնքային) շահերի պաշտպանության հայց ներկայացնելու առաջարկություն կատարի համապատասխան պետական կամ տեղական ինքնակառավարման մարմնին։***

*(…) Վճռաբեկ դատարանն արձանագրում է, որ դատախազի ներկայացրած առաջարկությունը ստանալուց հետո պետական շահերի պաշտպանությանն առնչվող համապատասխան հայցով դատարան դիմելու պետական կամ տեղական ինքնակառավարման մարմնի իրավասությունը սահմանափակված է* ***ողջամիտ ժամկետով, որը տվյալ պարագայում Վճռաբեկ դատարանի գնահատմամբ պետք է հաշվարկվի համապատասխան հայցատեսակի դեպքում ՀՀ վարչական դատավարության օրենսգրքով նախատեսված ժամկետներով****։*

*Ընդ որում, տվյալ ժամկետի հաշվարկման ելակետը պետք է պայմանավորել* ***դատախազի կողմից ներկայացված առաջարկությունը ստանալու պահով****։*

Այլ կերպ ասած՝ եթե պետական կամ տեղական ինքակառավարման մարմինը ստացել է դատախազի առաջարկությունը՝ պետական շահերի պաշտպանությանն առնչվող հարցով դատարան դիմելու վերաբերյալ, ապա տվյալ մարմինը առաջարկությունը ստանալուց հետո ՀՀ վարչական դատավարության օրենսգրքով հայց ներկայացնելու ժամկետների պահպանմամբ պետք է դիմի ՀՀ վարչական դատարան, որպիսի ժամկետներում ներկայացված հայցը կհամարվի ողջամիտ ժամկետում ներկայացված։

Այսինքն՝ համայնքի ղեկավարի վարչական ակտի, գործողության կամ անգործության կապակցությամբ դատախազը իրավասու է համայնքային շահերի պաշտպանության հայց հարուցել միայն այն պայմաններում, երբ վերջինս հայց ներկայացնելու առաջարկություն է ներկայացրել համայնքի ավագանուն, իսկ **համայնքի ավագանին ողջամիտ ժամկետում հայց չի ներկայացրել**, այլ կերպ ասած՝ դրսևորել է անգործություն, որպիսի պայմաններում կարելի է փաստել օրենքով նախատեսված բացառիկ դեպքի և ըստ այդմ՝ պետական (համայնքային) շահերի պաշտպանության հայց ներկայացնելու լիազորությունը իրացնելու համար անհրաժեշտ նախապայմանների առկայության մասին»:

Տվյալ դեպքում, պետության գույքային շահերի արդյունավետ պաշտպանությունն ապահովելու և պետական (համայնքային) շահերի պաշտպանության հայց հարուցելու լիազորությունների շրջանակներում իրականացված ուսումնասիրության ընթացքում պարզվել է, որ ՀՀ Կոտայքի մարզ, Աբովյան համայնք, Աբովյան քաղաք, Սահմանադրության հրապարակ թիվ 12 հասցեում գտնվող գործող կադաստրային քարտեզում 07-002-0066-0252 կադաստրային ծածկագրով արտացոլված քաղաքացի Լևոն Հակոբի Ժամհարյանին սեփականության իրավունքով (վկայական՝ թիվ 01112013-07-0018) պատկանող անշարժ գույքի տեղեկատվական համակարգի տվյալների համաձայն առաջին իրավունքների պետական գրանցումը կատարվել է ՀՀ կոտայքի մարզի Աբովյան քաղաքային համայնքի անվամբ:

Այնուհետև Աբովյանի քաղաքապետի կողմից 2013 թվականի օգոստոսի 30-ին կայացվել է «Աբովյան քաղաքային համայնքի սեփականություն հանդիսացող Սահմանադրության հրապարակի թիվ 12 հասցեում գտնվող հասարակական նշանակության շինություններն ու դրանց պահպանման ու սպասարկման համար առանձնացված հողամասն ուղղակի վաճառքով օտարելու մասին» թիվ 736 որոշումը (այսուհետ նաև՝ Որոշում):

Որոշման 1-ին կետի համաձայն՝ «Աբովյանի քաղաքային համայնքի սեփականություն հանդիսացող Սահմանադրության հրապարակի թիվ 12 հասցեում գտնվող 22.26 քմ. և 8.1 քմ մակերեսներով հասարակական նշանակության շիությունները և դրանց պահպանման ու սպասարկման համար առանձնացված 79.84 քմ. մակերեսով հողամասը գնման նախապատվության իրավունքով ուղղակի վաճառքով օտարել կառույցն իրականցրած Լևոն Ժամհարյանին»::

Որոշման հիման վրա 2013 թվականի նոյեմբերի 1-ին նշված անշարժ գույքի նկատմամբ կատարվել է իրավունքների պետական գրանցում:

ՀՀ Կոտայքի մարզի Աբովյան համայնքի ղեկավարի 2025 թվականի ապրիլի 3-ի թիվ Ե-2441 գրության համաձայն՝ թիվ 07-002-0066-0252 կադաստրային ծածկագրով հողամասը ընդգրկված է ՀՀ հողային օրենսգրքի 60-րդ հոդվածով սահմանված հողամասերի ցանկում և հանդիսանում են զբոսայգիների, պուրակների տարածքներ:

ՀՀ հողային օրենսգրքի 60-րդ հոդվածի 6-րդ մասի համաձայն՝ «*Արգելվում է քաղաքացիներին և իրավաբանական անձանց սեփականության իրավունքով փոխանցել պետական և համայնքային սեփականություն հանդիսացող այն հողամասերը, որոնք* *բնակավայրերում ընդհանուր օգտագործման հողեր են (հրապարակներ, փողոցներ, ճանապարհներ, գետափեր, զբոսայգիներ, պուրակներ, այգիներ, լողափեր և ընդհանուր օգտագործման այլ տարածքներ)*:»:

Վերոհիշյալ հոդվածի բովանդակային վերլուծությունից հետևում է, որ ընդհանուր օգտագործման տարածքները, այդ թվում՝ հասարակական օգտագործման համար նախատեսված զբոսայգիների, պուրակների տարածքները չեն կարող լինել սեփականության իրավունքով այլ անձի փոխանցման առարկա, ուստի ենթակա չեն օտարման, մինչդեռ օրենսդրությամբ նախատեսված նման արգելքի պայմաններում օտարման ոչ ենթակա հողամասն օտարվել է:

Վերոգրյալ փաստական հանգամանքների և իրավական նորմերի համադրված վերլուծությունից հետևում է, որ համայնքի ղեկավարի վերոհիշյալ որոշմամբ խախտվել են համայնքի շահերը, ուստի առաջարկում եմ ***սույն առաջարկությունը ստանալու պահից մեկամսյա ժամկետում*** համայնքային շահերի պաշտպանության հայց հարուցել իրավասու դատարան և հարուցված հայցի մասին նույն օրը հայտնել ՀՀ գլխավոր դատախազություն, իսկ հայց չհարուցելու պարագայում նույն ժամկետում այդ մասին տեղեկացնել ՀՀ գլխավոր դատախազությանը:

Միաժամանակ տեղեկացնում եմ, որ մեկամսյա ժամկետում հարուցված հայցի մասին տեղեկատվության բացակայության դեպքում դատախազությունը ձեռնամուխ կլինի «Դատախազության մասին» ՀՀ օրենքի 29-րդ հոդվածի 2-րդ մասի 1-ին կետի հիմքով հայց հարուցելու լիազորության իրացմանը:

**ՀԱՐԳԱՆՔՈՎ,**

**ՊԵՏԱԿԱՆ ՇԱՀԵՐԻ ՊԱՇՏՊԱՆՈՒԹՅԱՆ**

**ՎԱՐՉՈՒԹՅԱՆ ՊԵՏ՝ ՏԱԹԵՎԻԿ ՍԱՐՈՒԽԱՆՅԱՆ**



Կատ. պետական շահերի պաշտպանության

վարչության դատախազ Մ. Հովհաննիսյան

հեռ. 311 702